Rikosten epäillään tapahtuneen Bethnal Greenin kaupunginosassa kaksi viikkoa sitten.

Britannian tiedotusvälineet kertovat Lontoossa kaksi viikkoa sitten sattuneesta järkyttävästä tapauksesta, jossa 17-vuotiaan tytön epäillään joutuneen kolmen erillisen seksuaalirikoksen uhriksi vain tunnin sisällä.

Poliisin mukaan tyttö joutui rikosten uhriksi Bethnal Greenin kaupunginosassa jouduttuaan baari-illan päätteeksi eroon ystävistään. BBC:n mukaan poliisi pitää mahdollisena, että tyttö oli huumattu ennen tapahtumia.

Poliisi etsii tätä miestä epäiltynä yhdestä samaan tyttöön kohdistuneesta seksirikoksesta.­

Viranomaiset ovat julkaisseet valvontakameran videoita kahdesta miehestä, joita etsitään nyt epäiltynä kahdesta rikoksesta. Hieman ennen puoltayötä yksi valvontakamera kuvasi, kun tummiin pukeutunut mies kantoi uhria kadulla.

Videon perusteella mies vei tytön ovisyvennykseen, jonka lähettyviltä tämän vaatteita löydettiin myöhemmin. Pian puolenyön jälkeen tyttö tallentui toiseen valvontakameraan harhaillessaan kadulla, ja tuolloin häntä seurasi toinen, kilpapyörän kanssa kulkenut mies.

Myös hänen epäillään hyökänneen tytön kimppuun. Jonkin ajan päästä tyttöä lähestyi kolmas mies, jota poliisi kuvailee ontuen käveleväksi ja ”kenties hieman vääräsääriseksi”.

Viimeisenä tapahtuneeseen rikokseen epäillään mahdollisesti osallistuneen kaksi tai kolme miestä. Yksi heistä näkyy tässä kuvassa.­

Poliisin mukaan on mahdollista, että viimeiseen seksirikokseen osallistui kaksi tai kolme miestä. Ohikulkija löysi lopulta järkyttyneessä tilassa olleen uhrin makaamasta kadulta.

– Tämä on järkyttävä, moninkertainen seksirikos, joka kohdistui nuoreen naiseen, joka oli vain kävelemässä kotiinsa ulkona vietetyn illan jälkeen, Lontoon metropolialueen poliisin rikosetsivä Suzanne Jordan kertoi tiedotusvälineille.

Guardianin mukaan Jordan sanoi, että tyttöön kohdistuneista seksirikoksista kaksi oli erittäin vakavia.